DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Komisia už niekoľko desaťročí vykonáva operácie vypožičiavania si prostriedkov a poskytovania úverov s cieľom poskytovať finančnú pomoc vo forme úverov prijímateľskej krajine. Operácie vypožičiavania si prostriedkov a poskytovania úverov sú zaručené v rámci rozpočtu Únie a patria do širšieho rozsahu plnenia rozpočtu. Všeobecné pravidlá pre takéto operácie sú stanovené v článku 220 nariadenia (EÚ, Euratom) 2018/1046 (ďalej len „nariadenie o rozpočtových pravidlách“), v ktorom sa stanovuje, že Komisia môže byť v právnom základe splnomocnená požičať si v mene Únie alebo Euratomu prostriedky, aby následne príslušné sumy poskytla vo forme úveru prijímateľským členským štátom alebo tretím krajinám za podmienok, ktoré sa vzťahujú na vypožičané prostriedky. Peňažné toky medzi vypožičanými finančnými prostriedkami a úvermi sú vzájomne vyrovnané. To znamená, že trhové operácie sú založené na potrebách v oblasti úhrad, čo obmedzuje možnosť plánovať rôzne operácie vypožičiavania si prostriedkov s najlepšími trhovými príležitosťami a štruktúrami splatnosti optimálnymi vzhľadom na náklady.

Potreby financovania pre Ukrajinu si vyžadujú mobilizáciu a vyplácanie prostriedkov nákladovo efektívnym, flexibilným a finančne vhodným spôsobom, ktorý integruje všetky potreby financovania vrátane prostriedkov, a to aj v rámci nástroja NextGenerationEU (ďalej len „NGEU“). Je mimoriadne dôležité, aby sa toto financovanie organizovalo v rámci jednotnej metódy financovania, aby sa umožnilo súbežné plnenie rôznych politických potrieb. Na tento účel je potrebné zmeniť nariadenie (EÚ, Euratom) 2018/1046 s cieľom stanoviť diverzifikovanú stratégiu financovania, ktorá sa v súčasnosti uplatňuje pri vypožičiavaní si prostriedkov podľa rozhodnutia (EÚ, Euratom) 2020/2053, ako základnú metódu vykonávania operácií vypožičiavania si prostriedkov. Táto stratégia umožnila úspešnú mobilizáciu finančných prostriedkov na nenávratnú podporu a úvery podľa nariadenia (EÚ) 2021/241 a celý rad ďalších politík EÚ v roku 2022.

To Komisii umožní financovať pomoc Ukrajine podľa navrhovaného nariadenia, ktorým sa zriaďuje nástroj na poskytovanie podpory Ukrajine nákladovo efektívnym, flexibilným a finančne vhodným spôsobom s cieľom zabezpečiť paralelné financovanie všetkých programov Únie využívajúcich vypožičané prostriedky. Rozšírenie rozsahu uplatňovania diverzifikovanej stratégie financovania presahuje potreby financovania pre Ukrajinu a bolo by k dispozícii pre všetky budúce programy. Umožní Komisii využívať infraštruktúru, ktorá umožňuje integrované plánovanie financovania a komunikáciu s trhmi.

Ak by neexistovala takáto jednotná metóda financovania, Komisia by musela pokračovať vo financovaní rôznych programov finančnej pomoci samostatne. Tým by vznikali náklady a zložitosť, keďže rôzne programy finančnej pomoci by súťažili o obmedzený počet možností financovania. Fragmentovala by sa tým ponuka dlhových cenných papierov Únie a znížila by sa likvidita a záujem investorov o samostatné programy. Financovanie celej finančnej pomoci prostredníctvom jednotnej metódy financovania by preto zvýšilo likviditu dlhopisov Únie, ich atraktívnosť a nákladovú efektívnosť.

Diverzifikovaná stratégia financovania je metóda financovania, prostredníctvom ktorej sa transakcie financovania organizujú spôsobom, ktorý je v súlade s limitmi finančnej zodpovednosti povolenými v základných aktoch s cieľom dosiahnuť ciele politiky. Vykonávaním diverzifikovanej stratégie financovania sa nemenia finančné záväzky vyplývajúce z vypožičiavania si prostriedkov. Poskytuje Komisii väčšiu flexibilitu, pokiaľ ide o spôsob, akým Únia mobilizuje zdroje prostredníctvom emisie dlhopisov.

Použitie diverzifikovanej stratégie financovania ako jednotnej metódy financovania umožní Komisii oddeliť načasovanie a splatnosť jednotlivých transakcií financovania od vyplácania prijímateľom. Spoločný fond likvidity financovaný emisiou krátkodobého financovania (poukážky EÚ) umožňuje Komisii organizovať platby v súlade s pravidelným a dohodnutým harmonogramom, a to nezávisle od presného načasovania emisie dlhodobých dlhopisov. To potom umožňuje, aby sa platby prijímateľom uskutočňovali nezávisle od trhových podmienok prevládajúcich v čase vyplácania, a zabraňuje tomu, aby sa museli získavať pevne stanovené sumy v nestálych alebo nepriaznivých podmienkach. Počas trvania programu finančnej pomoci sa generované čisté pasíva plne vyrovnajú vyrovnávacími aktívami (neuhradené sumy, ktoré sa ešte majú splatiť v rámci úverov v čase ich splatnosti). Na tomto základe sa dodržiavajú zásady rozpočtovej neutrality a rozpočtovej vyváženosti stanovené v článku 310 ods. 1 ZFEÚ. Náklady v plnej miere znášajú prijímatelia na základe jednotnej metodiky alokácie nákladov, ktorou sa zabezpečí transparentné a proporcionálne rozdelenie nákladov. Povinnosť splácania by mali mať prijímatelia finančnej pomoci v súlade s článkom 220 ods. 5 písm. e) nariadenia o rozpočtových pravidlách.

Spoločný fond likvidity by sa mal zachovať na úrovniach, ktoré by Komisii umožnili pokryť všetky očakávané záporné toky v krátkodobom horizonte, a to na základe spoľahlivej kapacity prognózovania likvidity. Existencia veľkého, dobre vybaveného vankúša likvidity, ktorý je schopný riadiť vyplácanie počas dlhých období, umožňuje, aby diverzifikovaná stratégia financovania fungovala bez toho, aby boli potrebné iné riešenia dočasného nedostatku hotovosti.

S cieľom podporiť dosiahnutie čo najúspešnejšieho vykonávania diverzifikovanej stratégie financovania by Komisia mala v čo najväčšej možnej miere zabezpečiť nepretržitú prítomnosť na trhu a na tento účel vykonať všetky potrebné transakcie zamerané na dosiahnutie čo najlepších nákladov na financovanie a na uľahčenie transakcií s dlhovými cennými papiermi Únie a Euratomu, čo má zásadný význam pre podporu aktívneho zapojenia čo najširšej škály investorov na trhoch s dlhovými nástrojmi Únie.

Vykonávanie diverzifikovanej stratégie financovania si vyžaduje, aby sa pri všetkých programoch vypožičiavania si prostriedkov a poskytovania úverov, ktoré ju využívajú, dodržiaval jednotný súbor pravidiel. Základom pre tieto pravidlá by malo byť nariadenie o rozpočtových pravidlách v rámci jeho úlohy jednotného súboru pravidiel pre plnenie rozpočtu EÚ.

Po nadobudnutí účinnosti tejto zmeny nariadenia o rozpočtových pravidlách Komisia prijme a zavedie širší rámec riadenia, postupy riadenia rizík a metodiku alokácie nákladov.